b'\n_START_ARTICLE_\nEspanjan p\xc3\xa4\xc3\xa4ministeri\n_START_SECTION_\nTitteli\n_START_PARAGRAPH_\nEspanjan p\xc3\xa4\xc3\xa4ministeri tunnetaan espanjaksi nimell\xc3\xa4 Presidente del Gobierno. Suoraan k\xc3\xa4\xc3\xa4nnettyn\xc3\xa4 titteli olisi \xe2\x80\x9dhallituksen puheenjohtaja\xe2\x80\x9d, mutta suomen kieless\xc3\xa4 viranhaltijaan viitattaessa puhutaan p\xc3\xa4\xc3\xa4ministerist\xc3\xa4._NEWLINE_Espanjalaiset k\xc3\xa4ytt\xc3\xa4v\xc3\xa4t p\xc3\xa4\xc3\xa4ministerist\xc3\xa4 yleens\xc3\xa4 vain nimityst\xc3\xa4 Presidente, joka muunkielisiss\xc3\xa4 yhteyksiss\xc3\xa4 k\xc3\xa4\xc3\xa4ntyy usein tasavallan valtionp\xc3\xa4\xc3\xa4miest\xc3\xa4 tarkoittavaksi presidentiksi. T\xc3\xa4m\xc3\xa4 on joskus aiheuttanut noloja tilanteita ulkomaisten virkamiesten keskuudessa, esimerkiksi Jeb Bushin (Floridan kuvern\xc3\xb6\xc3\xb6ri ja Yhdysvaltain presidentti George W. Bushin veli) viitatessa p\xc3\xa4\xc3\xa4ministeriin tittelill\xc3\xa4 \xe2\x80\x9dEspanjan tasavallan presidentti\xe2\x80\x9d.\n_START_SECTION_\nValinta\n_START_PARAGRAPH_\nP\xc3\xa4\xc3\xa4ministeri ei ole suoraan kansan valitsema. Nelj\xc3\xa4n vuoden v\xc3\xa4lein pidett\xc3\xa4vien parlamenttivaalien j\xc3\xa4lkeen Espanjan kuningas ehdottaa useimmiten suurimman kannatuksen saaneen puolueen tai koalition puheenjohtajaa p\xc3\xa4\xc3\xa4ministeriksi ja edustajainhuone (parlamentin alahuone) suorittaa valinnan. Varap\xc3\xa4\xc3\xa4ministerin valitsee kuningas p\xc3\xa4\xc3\xa4ministerin ehdotuksesta.'